Michael Caine

Rugadh an t-aisteoir **Michael Caine** (Maurice Joeseph Micklewhite) i Londain in 1933. Is aisteoir mór le rá é Caine a bhfuil blás ‘Cockney’ ar leith ar a chuid cainte. Tá níos mó ná 160 scannán déanta aige le linn a ghairm fhada agus áirítear é mar réalta de chuid an chultúir Shasanaigh. 

Bronnadh roinnt mhaith gradam air, dhá ghradam Oscar san áireamh. Bhain sé clú agus cáil amach agus é ag glacadh príomhpháirteanna i scannáin éagsúla, leithéidí *Zulu*, *The Ipcress File*, *The Italian Job* agus *Battle of Britain*. Fuair sé dhá ainmniúchán mar ‘an tAisteoir Tacaíochta Is Fearr’ le haghaidh na scannán *Hannah and Her Sisters* agus *The Cidar House Rules*. Ghlac sé ról i scannáin eile a ainmníodh do ghradam Oscar: *Alfie, Sleuth, Educating Rita* agus *The Quiet American*. Tá clú air as a chuid léiriúchán i scannáin Christopher Nolan chomh maith. Bhí sé páirteach ina chuid scannán *The Batman Triolgy*, *Inceptation* agus *Dunkirk*. 

I mí Dheireadh Fómhair 2023, fógraíodh go mbeadh Caine ag dul ar scor agus é 90 bliain d’aois. 

## Tús a Shaoil
Rinne sé a chéad dráma riamh agus é deich mbliana d’aois sa scoil. Ghlac sé páirt ‘Athair na nDeirfiúracha Gránna’ sa leagan den dráma Luaithríona. Nuair a tháinig sé ar stáitse, ní raibh fáiscín reatha a bhríste dúnta aige agus thosaigh an lucht féachana ag gáire faoi. Spreag an taithí rud éigin ann agus thosaigh sé ag dul sa tóir ar ghairm bheatha leis an aisteoireacht ón uair sin. 

In 1952, gaireadh é chun seirbhís mhíleata a dhéanamh agus bhí sé ar fiannas le linn an chogaidh sa Chóiré. Bhí taithí uafásach aige agus é san arm - ba gheall lena bhás aige é. Chuaigh sé i bhfeidhm go mór ar a shaol agus scríobh sé ina bheathaisnéis *The Elephant to Hollywood* go bhfuil sé ag maireachtáil ó nóiméad go nóiméad san am i láthair ón uair sin i leith. 

## Athrú Ainm
Thosaigh Caine ag obair i gcúrsaí drámaíochta in 1953. D’úsáid sé an t-ainm Michael White ar an gcéad dul síos ach dúradh leis go raibh aisteoir eile darbh ainm Michael White ann agus nach bhféadfaí an t-ainm a úsáid faoi dhó agus bhí air ainm nua a chruthú láithreach. Bhí Caine ag caint lena ghníomhaire ó bhosca teileafóin ar Leicester Square agus é ag breathnú thart ag iarraidh inspioráid a aimsiú chun ainm difriúil a phiocadh. Thug sé faoi deara go raibh fógra pictiúrlainne le feiceáil don scannán *The Caine Mutiny*. Shocraigh sé ar an sloinne Caine agus Michael Caine a tugadh air ó shin i leith. 

## Saol Pearsanta
Phós Caine aisteoir eile, Shakira Baksh, in 1973 agus tá iníon amháin acu. In 2016 d’athraigh Caine a ainm ó Micklewhite go Caine go dlíthiúil. Bhíodh fadhbanna i gcónaí aige agus é ag dul trí rialú pasanna. Dúirt sé go gcuireadh sé go leor ama amú agus é ag míniú cén fáth a raibh Micklewhite scríofa ar a phas agus clú agus cáil air mar fhear darb ainm Caine. 

Tá dhá leabhar cuimhní cinn scríofa ag Caine, *What’s it All About* agus *The Elephant to Hollywood*, agus leabhar aisteoireachta bunaithe ar cheardlann aisteoireachta a thug sé dar teideal *Acting in Film: An Actor’s Take on Moviemaking*. Foilseofar an scéinséir *Deadly Game*, leabhar nua leis, i mí na Samhna 2023.

## Roghnú scannán
* *[[Alfie (1966 scannán)|Alfie]]*
* *[[Zulu (scannán)|Zulu]]*
* *[[Dirty Rotten Scoundrels]]*
* *[[The Muppet Christmas Carol]]*
* *[[The Cider House Rules (scannán)|The Cider House Rules]]*
* *[[Austin Powers in Goldmember]]*
* *[[Batman Begins]]*
* *[[The Dark Knight (scannán)|The Dark Knight]]*

## Naisc sheachtracha
* Suíomh oifigiúil
* Michael Caine ar IMDB

Catagóir:Daoine a rugadh i 1933
Catagóir:Daoine beo
Catagóir:Aisteoirí Sasanacha
Catagóir:Aisteoirí teilifíse Sasanach
Catagóir:Buaiteoirí gradam sna gradaim Academy
Catagóir:Buaiteoirí gradam Aisteoir is Fearr i gCoiméide nó Ceoldráma sna gradaim Golden Globe
Catagóir:Críostaithe
Catagóir:Daoine as Londain
Catagóir:Daoine de bhunadh na hÉireann
Catagóir:Dírbheathaisnéisithe
Catagóir:Eoraisceiptigh
Catagóir:Fir
Catagóir:Ridirí
Catagóir:Saighdiúirí Sasanacha
Catagóir:Scríbhneoirí Sasanacha